Sjúkrahúsið á Akureyri er komið á óvissustig. Mikill skortur er á hjúkrunarfræðingum og ekki hefur tekist að manna gjörgæsludeildina. Senda þurfti þaðan sjúkling í öndunarvél á Landspítala vegna manneklu.
Ragnheiður Halldórsdóttir, framkvæmdastjóri lyflækningasviðs sjúkrahússins, segir að ástandið hafi verið mjög erfitt í allt sumar. Það skorti hjúkrunarfræðinga og mikill fjöldi sjúklinga hafi lagst inn sem erfitt sé að útskrifa annað.
En það sem gerðist í gær var að gjörgæsludeildin hjá okkur var mjög þung og það náðist ekki að manna það með hjúkrunarfræðingum. Sem þýddi það að við þurftum að leita aðstoðar út fyrir spítalann og þess vegna var ákveðið að setja á óvissustig.
Sjúklingur í öndunarvél var fluttur frá Sjúkrahúsinu á Akureyri á Landspítala í gær og segir Ragnheiður það vera í fyrsta skipti, sem hún viti, sem það sé gert vegna mönnunarvanda og plássleysis.
Fimm sjúklingar með covid liggja á sjúkrahúsinu. Ragnheiður segir það hluta vandans en ekki meginrót hans.
En stóri vandinn kannski er ansi mikið svona fráflæðisvandi, sérstaklega hjá öldruðum sem ekki komast aftur heim.
Gripið hefur verið til þess að kalla inn hjúkrunarfræðinga úr sumarleyfi á flestum legudeildum sjúkrahússins.
Eins og staðan er núna á gjörgæsludeildinni þá er verið að leita að fólki sem er tilbúið að koma inn bara sem er ekki í vinnu á spítalanum heldur vinnur annars staðar og mögulega í fríi þaðan. Þannig að við biðlum til fólks ef að það er einhver sem eru hjúkrunarfræðingar sérstaklega vanir gjörgæslu, að heyra í okkur.